Title: ประกาศ ก.พ.อ.เรื่อง มาตรฐานการบรรจุและแต่งตั้งบุคคลโดยให้ได้รับเงินเดือนสูงกว่าคุณวุฒิหรือเงินเดือน ที่กำหนดไว้สำหรับตำแหน่ง

ประกาศ ก

ประกาศ
ก.พ.อ.
เรื่อง
มาตรฐานการบรรจุและแต่งตั้งบุคคลโดยให้ได้รับเงินเดือนสูงกว่าคุณวุฒิหรือเงินเดือน
ที่กำหนดไว้สำหรับตำแหน่ง[๑]

อาศัยอำนาจตามความในมาตรา
๑๔ (๓) และมาตรา ๒๕ แห่งพระราชบัญญัติระเบียบข้าราชการพลเรือนในสถาบันอุดมศึกษา
พ.ศ. ๒๕๔๗ ก.พ.อ. จึงกำหนดหลักเกณฑ์ วิธีการ และเงื่อนไข
เพื่อเป็นมาตรฐานให้สภาสถาบันอุดมศึกษาออกข้อบังคับในกรณีที่มีเหตุผลและความจำเป็นอย่างยิ่งเพื่อประโยชน์แก่การสอนหรือวิจัย
ที่จะบรรจุและแต่งตั้งบุคคลผู้มีความรู้ ความสามารถ
ความชำนาญเข้ารับราชการในตำแหน่งวิชาการ โดยให้ได้รับเงินเดือนสูงกว่าคุณวุฒิหรือสูงกว่าเงินเดือนที่กำหนดไว้สำหรับตำแหน่งนั้น
ดังต่อไปนี้

ข้อ ๑  กรณีการบรรจุบุคคลโดยให้ได้รับเงินเดือนสูงกว่าคุณวุฒิ
สำหรับตำแหน่งตาม มาตรา ๑๘ (ก) (๔) ให้บรรจุได้สำหรับผู้มีคุณสมบัติ ดังนี้
(๑) มีคุณวุฒิไม่ต่ำกว่าปริญญาโท ในหลักสูตรแผน ก.
หรือที่เทียบได้ไม่ต่ำกว่านั้น
(๒) มีความรู้ ความสามารถ ความชำนาญ และประสบการณ์การทำงานในสาขาวิชาการ หรือวิชาชีพที่เป็นประโยชน์ต่อสถาบันอุดมศึกษา
โดยสภาสถาบันอุดมศึกษาต้องกำหนดวิธีการประเมินเพื่อวัดความรู้ ความสามารถ
และความชำนาญงานไว้อย่างชัดเจน

ข้อ ๒  การบรรจุและแต่งตั้งบุคคลตามข้อ ๑
สภาสถาบันอุดมศึกษาอาจกำหนดให้บรรจุและแต่งตั้งโดยให้ได้รับเงินเดือนสูงกว่าคุณวุฒิ
ซึ่งคำนวณขั้นเงินเดือนเพิ่มขึ้นจากคุณวุฒิตามระยะเวลาของประสบการณ์ได้ไม่เกินปีละสองขั้น

ข้อ ๓  กรณีการบรรจุบุคคลโดยให้ได้รับเงินเดือนในอันดับสูงกว่าเงินเดือนขั้นต่ำของตำแหน่งตามมาตรา
๑๘ (ก) (๑) (๒) หรือ (๓) ให้บรรจุได้สำหรับผู้มีคุณสมบัติดังนี้
(๑) มีคุณวุฒิไม่ต่ำกว่าปริญญาเอก
(๒) มีผลงานวิชาการเทียบได้กับตำแหน่งทางวิชาการที่จะบรรจุ
โดยให้สภาสถาบันอุดมศึกษาประเมินตามข้อบังคับของสภาสถาบันอุดมศึกษาเกี่ยวกับการแต่งตั้งบุคคลให้ดำรงตำแหน่ง
ตามมาตรา ๑๘ (ก) (๑) (๒) และ (๓)
(๓)
มีประสบการณ์การปฏิบัติงานในสาขาวิชาการหรือวิชาชีพที่สถาบันอุดมศึกษาจำเป็นต้องใช้ภายหลังจากได้รับปริญญาเอกมาแล้วเป็นระยะเวลาไม่น้อยกว่าสองปี
(๔) มีความรู้ ความสามารถ ความชำนาญสูงมากเป็นพิเศษ
และเป็นประโยชน์โดยตรงต่อการสอนหรือวิจัยของสถาบันอุดมศึกษา
โดยสภาสถาบันอุดมศึกษาต้องกำหนดวิธีการประเมินเพื่อวัดความรู้ ความสามารถ
และความชำนาญงานไว้อย่างชัดเจน

ข้อ ๔  การบรรจุและแต่งตั้งบุคคลตามข้อ ๓
สภาสถาบันอุดมศึกษาอาจกำหนดให้บรรจุและแต่งตั้งโดยให้ได้รับเงินเดือนสูงกว่าขั้นต่ำของตำแหน่ง
ซึ่งคำนวณขั้นเงินเดือนเพิ่มขึ้นตามระยะเวลาของประสบการณ์ได้ไม่เกินปีละสองขั้น

ประกาศ ณ วันที่ ๓๑
มกราคม พ.ศ. ๒๕๕๐
วิจิตร  ศรีสอ้าน
รัฐมนตรีว่าการกระทรวงศึกษาธิการ
ประธาน ก.พ.อ.

ปริญสินีย์/ผู้จัดทำ
๒ กุมภาพันธ์ ๒๕๕๔
คุณากร/ผู้ตรวจ
๑๘ สิงหาคม ๒๕๕๔

[๑] ราชกิจจานุเบกษา
เล่ม ๑๒๔/ตอนพิเศษ ๑๘ ง/หน้า ๓๙/๑๖ กุมภาพันธ์ ๒๕๕๐